KOMISSION TÄYTÄNTÖÖNPANOASETUS (EU) 2021/1935,

annettu 8 päivänä marraskuuta 2021,

täytäntöönpanoasetuksen (EU) 2019/723 muuttamisesta vakiomallilomakkeen avulla toimitettavien luonnonmukaista tuotantoa ja luonnonmukaisesti tuotettujen tuotteiden merkintöjä koskevien tietojen osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 25 artiklan ensimmäisen kohdan a alakohdan, 113 artiklan 2 kohdan ja 134 artiklan ensimmäisen kohdan f alakohdan,

sekä katsoo seuraavaa:

(1) Komission täytäntöönpanoasetuksessa (EU) 2019/723 (2) vahvistetaan vakiomallilomake, jota käytetään jäsenvaltioiden asetuksen (EU) 2017/625 113 artiklan 1 kohdan mukaisesti toimittamissa vuosikertomuksissa.

(2) Vakiomallin 9 kohdassa edellytetään, että jäsenvaltiot ilmoittavat luomuvalvontatiedot komission asetuksen (EY) N:o 889/2008 (3) liitteessä XIII c vahvistettujen mallien mukaisesti.

(3) Euroopan parlamentin ja neuvoston asetuksessa (EU) 2018/848 (4) vahvistetaan luonnonmukaisen tuotannon valvontaa ja luonnonmukaisten tuotteiden merkintöjä koskevat uudet säännöt, mukaan lukien tarkastukset toimijaryhmien sisäisen valvontajärjestelmän perustamisen ja toiminnan todentamiseksi sekä toimijaryhmään kuuluvien toimijoiden vähimmäismäärän uudelleentarkastaminen. Lisäksi jäsenvaltioiden olisi laadittava kansallinen luettelo toimenpiteistä, jotka on toteutettava säännösten noudattamatta jättämistapauksissa, ja sisällytettävä siihen säännösten noudattamatta jättämisten luokittelu ja vastaavat toimenpiteet. Jäsenvaltioiden olisi raportoitava kyseisistä uusista säännöistä johtuvasta virallisesta valvonnasta ja annettava tietoja havaituista säännösten noudattamatta jättämisistä ja kansallisen toimenpideluettelon mukaisten toimenpiteiden täytäntöönpanosta.

(4) Jotta nämä uudet säännöt ja vaatimukset voidaan ottaa huomioon asetuksen (EU) 2017/625 113 artiklan 1 kohdan mukaisesti toimitettavassa vuosikertomuksessa, vakiomallilomakkeen II osan 9 jakso olisi saatettava ajan tasalle.

(5) Sen vuoksi täytäntöönpanoasetusta (EU) 2019/723 olisi muutettava.

(6) Tässä asetuksessa säädetyt toimenpiteet ovat luonnonmukaisen tuotannon komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) 2019/723 seuraavasti: 1) Korvataan 2 artikla seuraavasti: ”2 artikla Vakiomallilomake Jäsenvaltioiden on toimitettava asetuksen (EU) 2017/625 113 artiklan 1 kohdassa tarkoitetut tiedot tämän asetuksen liitteessä vahvistetulla vakiomallilomakkeella. Tämä on tehtävä käyttäen sähköisessä virallisen valvonnan tiedonhallintajärjestelmässä (IMSOC) olevaa vakiomallilomakkeen sähköistä muotoa. Kyseisen lomakkeen II osan 9 jaksossa tarkoitettuja luonnonmukaista tuotantoa ja luonnonmukaisten tuotteiden merkintöjä koskevia tietoja varten on kuitenkin käytettävä luonnonmukaisen maatalouden tietojärjestelmää (OFIS). Jäsenvaltioiden on tämän jälkeen vahvistettava IMSOC-järjestelmässä olevan vakiomallin sähköisessä versiossa, että kyseisen lomakkeen II osan 9 jakso on toimitettu OFIS-järjestelmässä.” 2) Korvataan liitteessä olevan vakiomallin 9 jakso tämän asetuksen liitteessä olevalla tekstillä.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä syyskuuta 2022 vuosikertomuksiin, jotka on vuoden 2022 osalta toimitettava viimeistään 31 päivänä elokuuta 2023, ja sitä seuraaviin vuosikertomuksiin.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 8 päivänä marraskuuta 2021. Komission puolesta Puheenjohtaja Ursula VON DER LEYEN

(1) EUVL L 95, 7.4.2017, s. 1.

(2) Komission täytäntöönpanoasetus (EU) 2019/723, annettu 2 päivänä toukokuuta 2019, Euroopan parlamentin ja neuvoston asetuksen (EU) 2017/625 soveltamissäännöistä jäsenvaltioiden toimittamissa vuosikertomuksissa käytettävän vakiomallilomakkeen osalta (EUVL L 124, 13.5.2019, s. 1).

(3) Komission asetus (EY) N:o 889/2008, annettu 5 päivänä syyskuuta 2008, luonnonmukaisesta tuotannosta ja luonnonmukaisesti tuotettujen tuotteiden merkinnöistä annetun neuvoston asetuksen (EY) N:o 834/2007 soveltamista koskevista yksityiskohtaisista säännöistä luonnonmukaisen tuotannon, merkintöjen ja valvonnan osalta (EUVL L 250, 18.9.2008, s. 1).

(4) Euroopan parlamentin ja neuvoston asetus (EU) 2018/848, annettu 30 päivänä toukokuuta 2018, luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta (EUVL L 150, 14.6.2018, s. 1).